Veronika Remišová

Vzdelanie a kariéra

Veronika Remišová vyštudovala Vysokú školu múzických umení kde získala
Mgr. art. a ArtD. Absolvovala tiež Sorbonnu v Paríži a bruselskú Collège d'Études Interdisciplinaires (oba M.A.). Potom pracovala v Európskej komisii kde „riadila európsky program pre mládež a neskôr vytvárala politiky vzdelávania“. Po návrate na Slovensko prednášala na Univerzite Komenského v Bratislave.

Komunálna politika

Remišová bola v rokoch 2014 – 2018 poslankyňou miestneho zastupiteľstva Bratislava-Staré Mesto. Kandidovala za KDH, MOST – HÍD, NOVA, SaS, OĽaNO a KDS. Získala 507 hlasov.

Voľby do Europarlamentu

V roku 2014 bola nominovaná na kandidátku strany OĽaNO pre voľby do Európskeho parlamentu. Kandidovala na 7. mieste kandidátky. So ziskom 9 106 prednostných hlasov sa umiestnila na 2. mieste v rámci strany. Do Europarlamentu nebola zvolená.

Parlamentné pôsobenie

Vo voľbách v roku 2016 bola určená za líderku kandidátky OĽaNO. Vo voľbách získala 71 618 preferenčných hlasov a získala tak tretie miesto (po Igorovi Matovičovi a Danielovi Lipšicovi). V národnej rade je podpredsedníčkou Výboru NR SR pre vzdelávanie, vedu, mládež a šport, náhradníčkou Stálej delegácie NR SR v Parlamentnom zhromaždení Rady Európy a vedúcou Stálej delegácie NR SR v Organizácii pre hospodársku spoluprácu a rozvoj.

Parlamentná aktivita

Veronika Remišová patrí k najaktívnejším poslancom v Národnej rade. Podala 137 návrhov zákonov, 39 pozmeňujúcich návrhov, 24 interpelácii členom vlády a 369 vystúpení v parlamente.

Boj proti korupcii

Veronika Remišová sa dlhodobo venuje najmä boju proti korupcii, systémovým zmenám v oblasti otvoreného vládnutia, boju za spravodlivosť a posilneniu inštitúcií.

Analýzy a možné pôsobenie

Podľa komentára Lukáša Krivošíka by sa po odchode Daniela Lipšica z parlamentu a politickom oslabení Igora Matoviča mohla Remišová, ako poslankyňa s tretím najvyšším počtom hlasov, stať líderkou hnutia. V novembri 2017 o nej Igor Matovič vyhlásil, že by bola lepšia premiérka ako Richard Sulík.
Na otázku či má OĽaNO väčšie šance na úspech s Matovičom v ústraní a Remišovou na čele alebo s Matovičom na čele a Remišovou na druhom mieste, Jozef Viskupič povedal, že nie je nutné vytvárať spor medzi nimi dvomi a že „[Remišová] je zasa systémový mozog, ktorý dokáže zastrešiť 140-stranový volebný program, vysoko systémový analytický dokument, vďaka ktorému neplatí, že OĽaNO je hnutie bez programu.“
V januári 2019 sa o Remišovej „opatrne hovorilo“, že by mohla kandidovať do prezidentských volieb v roku 2019. 17. januára 2019 oznámila že kandidovať nebude.

Pôsobenie v strane Za ľudí

Koncom júna 2019 Remišová oznámila, že prestupuje do Kiskovho projektu novej strany Za ľudí. Ako dôvody prestupu uviedla najmä štýl politiky lídra OĽaNO Igora Matoviča, ako aj uzavretosť strany OĽaNO, ktorá má len 4 členov a absenciu spolurozhodovania ľudí v regiónoch na chode hnutia OĽaNO.
Chce sa naďalej venovať boju za spravodlivosť a proti korupcii. Už počas pôsobenia v strane Za ľudí podávala podnety na policajnú inšpekciu na súčasných a bývalých policajných dôstojníkov pre podozrenia z koordinovaného, dlhodobého páchania trestných činov zneužívania právomoci verejného činiteľa a iných trestných činov organizovanou formou, čo mohlo vážne ohroziť bezpečnosť a právny štát na Slovensku. Takisto na jej podnet začal Úrad pre verejné obstarávanie preverovať tender náhrady rodných čísel.